ORDE do 7 de xuño de 2005 pola que se convocan axudas económicas para compensar gastos derivados dos accidentes de tráfico do persoal en función docente ou inspectora.
CONSELLERÍA DE EDUCACIÓN E ORDENACIÓN UNIVERSITARIA — III. OUTRAS DISPOSICIÓNS — 17/06/2005

Entre as actividades propias de diversos postos de traballo encadrados no ámbito da función docente e inspectora non universitaria atópanse aquelas encamiñadas a garantir unha adecuada atención educativa e que exixen realizar, por razón do servizo, o desprazamento deses funcionarios polas estradas, utilizando necesariamente os seus vehículos particulares por mor da programación do traballo, carácter itinerante das funcións, horario dos centros, etc. Esta situación para estes funcionarios representa un hipotético risco de sufrir accidentes de tráfico e os conseguintes danos materiais no vehículo empregado para tales desprazamentos por razón do servizo educativo.
Atendendo a esta circunstancia e coa finalidade de compensar os eventuais danos materiais, non cubertos, que sufran tales funcionarios nos seus vehículos particulares.
É polo que esta consellería, en virtude das competencias que ten atribuídas e de conformidade co disposto no artigo 78 do texto refundido da Lei de réxime financeiro e orzamentario de Galicia, aprobado polo Decreto lexislativo 1/1999, do 7 de outubro,
DISPÓN:
Primeira.-Obxecto.
1. Convócanse axudas económicas en réxime de concorrencia aberta para compensar os gastos derivados dos danos causados en vehículo particular como consecuencia de accidentes de circulación producidos nos desprazamentos por razón do servizo, desde a data de publicación desta orde ata o remate deste ano 2005.
2. Non serán obxecto de compensación a través destas axudas:
a) Aqueles supostos en que a obriga da reparación dos danos corresponda integramente a unha entidade aseguradora ou a un terceiro.
b) Os danos derivados de avarías mecánicas.
Segunda.-Contía e dotación orzamentaria.
1. O importe das axudas poderá acadar a totalidade do valor da reparación sen que, en ningún caso, poida superar o límite máximo de doce mil vinte e un euros (12.021 A).
2. A contía máxima do crédito destinado a esta convocatoria será de sesenta e tres mil douscentos corenta euros (63.240 A), con cargo á aplicación orzamentaria 07.03.323A.480.4 dos orzamentos xerais da Comunidade Autónoma de Galicia para o ano 2005.
Terceira.-Ámbito subxectivo de aplicación.
1. Poderá solicitar axuda económica o persoal docente que imparta ensinanzas escolares e inspector ao servizo da Administración educativa de Galicia que no desempeño do seu posto de traballo precise o desprazamento por estrada con vehículo particular e como consecuencia diso sufra algún accidente do cal se deriven danos no vehículo, non cubertos adecuadamente por outro sistema compensatorio.
2. Deben entenderse incluídos, en todo caso, os seguintes empregados públicos:
-O persoal integrante dos equipos de orientación específica e dos departamentos de orientación.
-O persoal integrante dos colexios rurais agrupados.
-O persoal integrante dos centros de formación e recursos.
-Liberados sindicais no exercicio das súas funcións.
-Os inspectores de educación e os inspectores ao servizo da Administración educativa.
-Todos aqueles titulares dos postos docentes cuxo desprazamento habitual ou ocasional sexa exixido por razón do servizo como consecuencia do cumprimento dunha comisión de servizos regulamentariamente encomendada.
Cuarta.-Solicitudes e documentación.
1. A solicitude formalizarase mediante instancia dirixida ao conselleiro de Educación e Ordenación Universitaria, e presentarase nos rexistros das correspondentes delegacións provinciais desta consellería ou en calquera dos demais lugares a que se refire o artigo 38.4º da Lei 30/1992, do 26 de novembro, de réxime xurídico das administracións públicas e do procedemento administrativo común. Dada a natureza da documentación que hai que achegar, exclúese a posibilidade de presentar as solicitudes por telefax.
2. A solicitude deberá ir acompañada da seguinte documentación, orixinal ou fotocopia compulsada:
a) DNI do solicitante.
b) Descrición detallada do accidente, especificando o lugar, a data e a hora deste.
c) Certificación expedida polo órgano correspondente: director do centro, xefe do servizo ou programa, ou autoridade convocante, que acredite que o desprazamento se produciu por razón do servizo e dentro do seu ámbito territorial. A esta xuntaráselle o visto e prace do delegado provincial da Consellería
de Educación e Ordenación Universitaria correspondente.
d) Factura de reparación do vehículo. No caso de presentar o seu orzamento, será emitido por un taller especializado, e non se tramitará a solicitude ata a achega da factura.
e) Tarxeta de inspección técnica (anverso e reverso) e permiso de circulación.
f) Documentación acreditativa da existencia e vixencia do contrato de seguro do vehículo, en que conste o seu ámbito de cobertura e, se é o caso, o límite da franquicia.
g) Dilixencias ou atestados practicados polos axentes da autoridade encargados da vixilancia do tráfico, no seu caso.
h) Declaración xurada de non ter sido indemnizado polos mesmos danos.
i) No suposto de baixa do vehículo deberase achegar documento xustificativo desta.
j) As exixidas pola normativa xeral de axudas e subvencións.
Quinta.-Prazo de presentación das solicitudes.
O prazo para a presentación das solicitudes será de corenta días naturais a partir do sinistro.
Sexta.-Comisión de valoración e criterios de adxudicación.
1. Na dirección xeral competente en materia de inspección educativa crearase unha comisión de valoración para o exame e proposta de concesión das solicitudes recibidas ao abeiro desta orde, segundo os seguintes criterios: a importancia dos danos; as características e circunstancias do accidente; a antigüidade, modelo e valor de mercado do vehículo; así como a posible responsabilidade do interesado na produción dos danos.
2. Esta comisión estará composta polos seguintes membros:
a) Director xeral de Centros e Ordenación Educativa, que a presidirá.
b) Subdirector xeral de Inspección Educativa.
c) Subdirectora xeral de Coordinación Administrativa e Xestión Orzamentaria.
d) Delegado provincial de Educación e Ordenación Universitaria do ámbito territorial da solicitude.
e) Un representante sindical, designado para o efecto polas organizacións sindicais con presencia na mesa sectorial docente non universitaria.
f) Un funcionario designado polo director xeral de Centros e Ordenación Educativa, que actuará como secretario, con voz pero sen voto.
Sétima.-Resolución.
1. As solicitudes serán resoltas por proposta da Comisión de Valoración mediante orde do conselleiro de Educación e Ordenación Universitaria, que lles será notificada aos interesados.
2. O prazo máximo para resolver a solicitude e notificar a resolución acadada será de seis meses contados a partir da data de presentación da solicitude. Transcorrido o devandito prazo sen que fose notificada a resolución poderase entender desestimada a solicitude.
3. Contra as resolucións, que poñen fin á vía administrativa, cabe interpoñer potestativamente recurso de reposición ou ben directamente recurso contencioso-administrativo.
Oitava.-Pagamento da axuda.
As axudas aboaranse aos beneficiarios mediante transferencia polo importe concedido á conta corrente que figure no impreso de solicitude.
Novena.-Compatibilidade con outras axudas.
As axudas concedidas en virtude desta convocatoria serán compatibles con outras outorgadas para a mesma finalidade por entidades públicas ou privadas, distintas da Administración da Xunta de Galicia, sempre que o importe conxunto das axudas non supere o custo dos gastos ocasionados.
Décima.-Reintrego das axudas.
1. Toda alteración das condicións consideradas para a concesión da axuda ou que o importe das subvencións supere o custo dos gastos de referencia, poderán dar lugar á modificación da resolución de concesión.
2. Procederá a devolución, total ou parcial, da axuda percibida e dos intereses devengados desde o momento do seu aboamento ata a data en que se acorde a procedencia do reintegro nos casos previstos no artigo 78.10º da Ley de réximen financeiro e orzamentario de Galicia, aprobado polo Decreto lexislativo 1/1999, do 7 de outubro. Igualmente procederá este reintegro no caso de que o beneficiario se negase a facilitar a colaboración e documentación que prevé como obriga o punto 11º deste mesmo artigo para efectos de control financeiro.
Undécima.-Recursos.
Contra esta orde cabe interpoñer, potestativamente, o recurso de reposición, ou ben, directamente, o recurso contencioso-administrativo ante a xurisdición contencioso-administrativa.
Disposición derradeira
Primeira.-Habilitación normativa.
Facúltase a Dirección Xeral de Centros e Ordenación Educativa para ditar as instrucións necesarias para a aplicación e desenvolvemento desta orde.
Segunda.-Entrada en vigor.
Esta orde entrará en vigor o mesmo día da súa publicación no Diario Oficial de Galicia.
Santiago de Compostela, 7 de xuño de 2005.
Celso Currás Fernández
Conselleiro de Educación e Ordenación Universitaria